B. Bugár, podpredseda NR SR: (2005-06-23):
O ospravedlnenie svojej neúčasti na dnešnom rokovaní písomne požiadal pán poslanec Milan Murgaš. Na zahraničnej pracovnej ceste nie je žiaden poslanec Národnej rady. Podľa schváleného programu pristúpime k rokovaniu o štyroch zákonoch, ktoré vrátil prezident Slovenskej republiky na opätovné prerokovanie Národnou radou. Pristúpime teda k druhému a tretiemu čítaniu o zákone z 24. mája 2005, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 1209). Dávam slovo spoločnému spravodajcovi z výboru pre verejnú správu poslancovi Karolovi Mitríkovi. Nech sa páči, pán poslanec. K. Mitrík, poslanec: Vážený pán podpredseda, kolegyne, kolegovia, dovoľte, aby som predniesol informáciu o prerokovaní zákona z 24. mája 2005, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení v znení neskorších predpisov, vráteného prezidentom Slovenskej republiky na opätovné prerokovanie Národnou radou, v druhom čítaní vo výboroch Národnej rady. Predseda Národnej rady svojím rozhodnutím pridelil uvedený zákon, ktorým sa mení a dopĺňa zákon č. 369/1990 Zb. o obecnom zriadení, vrátený prezidentom republiky na opätovné prerokovanie Národnou radou, týmto výborom: ústavnoprávnemu výboru a výboru pre verejnú správu. Zároveň určil k predmetnému zákonu Výbor Národnej rady pre verejnú správu ako gestorský. K časti II. Z rozhodnutia prezidenta Slovenskej republiky o vrátení zákona z 24. mája, ktorým sa mení a dopĺňa uvedený zákon o obecnom zriadení v znení neskorších predpisov, vráteného prezidentom na opätovné prerokovanie Národnou radou, vyplýva: 1. Prezident republiky navrhuje, aby Národná rada pri opätovnom prerokovaní zákon neprijala ako celok, čo odôvodňuje v časti II svojho rozhodnutia. 2. V prípade, že Národná rada zákon schváli, prezident navrhuje zmenu účinnosti, a to: V čl. II sa slová „1. júla 2005“ nahrádzajú slovami „1. októbra 2005“. O tejto pripomienke budeme hlasovať po rozprave v druhom čítaní. K časti III. Uvedené výbory prerokovali predmetný zákon v určenej lehote rozhodnutím predsedu Národnej rady takto. Ústavnoprávny výbor neprijal platné uznesenie, nakoľko návrh uznesenia, po prvé, neprijať zákon ako celok nezískal podporu potrebnej nadpolovičnej väčšiny všetkých poslancov v zmysle rokovacieho poriadku, po druhé, neprijať pripomienku uvedenú v časti III rozhodnutia prezidenta republiky takisto nezískal podporu potrebnej nadpolovičnej väčšiny všetkých poslancov v zmysle rokovacieho poriadku. Výbor Národnej rady pre verejnú správu o predmetnom vrátenom zákone hlasoval a neprijal platné uznesenia, nakoľko návrh uznesenia, po prvé, neprijať zákon ako celok nezískal podporu potrebnej nadpolovičnej väčšiny všetkých poslancov v zmysle rokovacieho poriadku a, po druhé, neprijať pripomienku uvedenú v časti III rozhodnutia prezidenta takisto nezískal podporu potrebnej nadpolovičnej väčšiny všetkých poslancov v zmysle rokovacieho poriadku. Gestorský výbor rokoval o stanoviskách výborov k zákonu z 24. mája 2005 o obecnom zriadení, vrátenému prezidentom na opätovné prerokovanie Národnou radou. Spoločnú správu gestorský výbor neschválil. Uznesením poveril gestorský výbor spoločného spravodajcu informovať Národnú radu o výsledkoch rokovania výborov. Pán predsedajúci, skončil som.